Skool Inligting	Geskiedenis	GESKIEDENIS VAN DIE SKOOL In April 1927 word die eenman-wamakerskool van Belfast na Middelburg oorgeplaas. Die hoof was mnr Lampen en daar was 5 leerlinge.
Mnr S.J.H. Mostert word in September 1927 aangestel as hoof. In Januarie 1929 word mnr J.P. Pretorius die nuwe hoof en in 1930 was daar ongeveer 65 leerlinge.
Mnr J.P. Pretorius sterf op 13 Augustus 1942 in Madagaskar terwyl hy in aktiewe diens van die SAW was. Hy word as hoof opgevolg deur mnr J.M. Theron op 18 Januarie 1943. In 1943 word daar 4 tegniese rigtings aangebied.
1 Julie 1945 – Mnr D.G. Smit aanvaar diens as hoof. Op 21 Januarie 1947 heropen die skool met 158 leerlinge.
14 April 1964 – Mnr L.E. Smith word aangestel as hoof. Op 20 Januarie 1965 heropen die skool met 545 leerlinge.
16 September 1971 – Mnr Z.L. Benadé word aangestel as hoof. Op 25 Januarie 1972 staan die leerlingtal op 735.
28 Maart 1981 – Mnr J.F.W. Potgieter word die nuwe hoof. 6 Januarie 1982 – Die eerste 10 dogters word toegelaat. Op 24 September 1982 neem mnr H.J.A Moore, adjunk-direkteur van Onderwys die amptelike opening van die nuwe geboue waar. Gedurende Januarie 1987 is daar 1320 leerlinge in die skool.
In 1991 verower die eerste rugbyspan vir die eerste keer in die geskiedenis die Direkteurstrofee en gedurende 1992 verower die O/15 rugbyspan die Piet Krynauw trofee en word so die Transvaalse O/15 rugby kampioenspan.
Desember 1993 – Mnr J.F.W. Potgieter tree af as hoof.
1 Januarie 1994 – Mnr H.J. Miles van Belfast word die nuwe Hoof.
Die Pottie Potgieter Sportsentrum word voltooi en ingewy op 6 Desember 1994.
'n Uiters geslaagde oud-leerling reünie is gehou oor die naweek van 4 Augustus 1995.
Op 2 September 1995 verower die O/16-span die Selati-trofee en die eerstespan deel die Beeldtrofee met Afrikaans Seuns Hoër van Pretoria.
1996. Word gekenmerk deur nuwe mylpale: Tydens die jaarlikse atletiek Interhoër klop ons Hoërskool Middelburg vir die eerste keer op die groot totaal en ons wen die seunsafdeling vir die 18de keer. Op die 7de September speel die 1ste rugbyspan in die finaal van die Beeldtrofee en die O/14A-span verower die Spiere van Rensburg trofee. Middelburg Tegnies word so die eerste skool wat al die volgende trofeë kon verower: Beeldtrofee (1ste Span 1995), Piet Krynauw Trofee (O/15A 1992), Selati Trofee (O/16A 1995), Spiere van Rensburg Trofee (O/14A 1996).
1997. 'n Nuwe lapa word langs die saal gebou wat verhuur word om 'n bykomende inkomste te verseker. Die eerste rugbyspan speel vir die derde agtereenvolgende jaar in die finaal van die Beeldtrofee.
1998. Wen die groottotaal (seuns en dogters) van die Interhoër vir die eerste keer in die geskiedenis.
15 Rugbyspanne speel in die finaal van Mpumalanga. Die O/14, O/15, O/16 en 1ste span speel in die half- eind van die Beeldtrofee.
1999. Een sentrale kombuis met moderne toerusting vir al die koshuise word by Douw Smit geskep. Die dogters begin met hokkie en die eerste vrienskaplike wedstryde word gespeel.
2000. Die 230 dogters in die skool behaal 'n ongelooflike prestasie: hulle wen die dogterstotaal by die Interhoër. 9 September 2000 is 'n geskiedkundige dag toe 'n oud-leerlingbond formeel gestig is tydens 'n reünie.
2001. Wen die super-16 kompetisie. Die eerste rugbyspan speel in die finaal van die beeldtrofee. Die seunskoor reis na Kaapstad en verwerf die hoogste moontlike ATKV-toekenning. 8 Oktober 2001: Mnr R.P.C. Jonker word die nuwe hoof.
2002. Jukskei – Verower die Direkteurstrofee. Die O/14A-rugbyspan speel in die finaal van die Beeldtrofee. Die 75ste bestaansjaar van die skool word gevier met die amptelike ingebruikneming van die nuwe ingang (Suidstr.) op Donderdag 29 Augustus.
2003. Die nuwe ondersteunersklubhuis word in gebruik geneem. Die eerste rugbyspan en O/14A speel in die finaal van die Beeldtrofee. Uiteindelik word twee boorgate gesink wat ekonomies aangewend kan word.
2004 Rugbygeskiedenis word gemaak. Ons is die enigste skool met vier spanne in die kwarteind van die Beeldtrofee. Die O/14A-span speel in die finaal. Die O/16A-span wen die Super 16. Gholfgeskiedenis word gemaak. Vir die eerste keer wen die eerste span Mpumalanga en dring deur na die interskole Beeldtrofee. Daar word druk beplan en voorberei vir die privatisering van koshuise in 2005.
TuisbladAansoekvormsSkoolinligtingGeskiedenisSkoolliedMissie & VissieJaarprogramFooieBestuurFasiliteiteKontakinligting	Sport Gebeure